12. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ดังเอกสารแนบ 7

(2) คำอธิบายและการวิเคราะห์ของฝ่ายจัดการ

1. ผลการปฏิบัติตามแผนการดำเนินธุรกิจ

ตามที่บริษัทย่อยของบริษัทคือ บริษัท ยูเนี่ยนเอ็นเนอร์ยี่ จำกัด
ได้ลงทุนร่วมกับผู้ร่วมลงทุนชาวต่างประเทศในบริษัท ยูเนี่ยนเพาเวอร์ดีเวลลอปเม้นท์ จำกัด
ซึ่งเป็นเจ้าของโครงการผลิตกระแสไฟฟ้าอิสระที่จังหวัดประจวบคีรีขันธ์ ที่จะมีกำลังการผลิต 1,400
เมกะวัตต์ ซึ่งตามแผนเดิมจะเริ่มโครงการตั้งแต่ปี 2540 และใช้เวลา 4 ปี
ในการก่อสร้างโรงงานให้แล้วเสร็จ
ในการนี้เดิมบริษัทจะมีรายได้จากเงินปันผลเมื่อโครงการนี้ได้ดำเนินกิจการแล้วในปีที่ 2
นับจากเริ่มดำเนินการผลิต
แต่ด้วยเหตุที่โครงการนี้ได้ถูกเลื่อนกำหนดจากเดิมจนถึงปัจจุบันและยังไม่สามารถสร้างโรงงานได้
โครงการนี้จึงไม่ได้เป็นไปตามแผนการที่กำหนด และเงินปันผลที่คาดว่าจะได้รับในระยะเวลาอันใกล้
จึงยังไม่ได้รับตามแผนเดิม ในเรื่องของความคืบหน้า แนวโน้ม
และนโยบายการปรับทิศทางทางธุรกิจ ได้เปิดเผยไว้แล้วในหัวข้อปัจจัยความเสี่ยง

2. ผลการดำเนินงาน

1.  ภาพรวมของผลการดำเนินงานที่ผ่านมา

  ผลการดำเนินงานของบริษัทและบริษัทย่อยในรอบปีที่ผ่านมา บริษัทมีกำไรสุทธิสำหรับปี เป็นจำนวน
  963.31 ล้านบาท ซึ่งเพิ่มขึ้นเล็กน้อยคือร้อยละ 0.4 จากปี 2544 ซึ่งมีจำนวน 959.30
  ล้านบาท
  สาเหตุที่ทำให้กำไรสุทธิเปลี่ยนแปลงเล็กน้อยในขณะที่บริษัทมีส่วนแบ่งจากเงินลงทุนตามวิธีส่วนได้เสียเพิ่มขึ้น
  259.87 ล้านบาท เพราะว่าบริษัทมีรายได้จากการขายลดลง 616.28 ล้านบาท
  มีต้นทุนขายลดลง 351.93 ล้านบาท ทำให้มีกำไรขั้นต้นลดลง 264.35 ล้านบาท
  ปัจจัยหลักที่ทำให้เกิดผลกระทบต่อการดำเนินงานดังกล่าวคือ

(1) นโยบายของรัฐบาลในการเปิดเสรีทางการค้า
ทำให้สินค้าจากต่างประเทศประเภทผลิตภัณฑ์ทำนองเดียวกับของบริษัทเข้ามาตีตลาดภายในประเทศ
ด้วยราคาขายต่อหน่วยที่ต่ำกว่า ทำให้สินค้าของบริษัทอยู่ในสภาวะที่จำหน่ายได้ยากขึ้น
ทั้งการจำหน่ายในประเทศ และสินค้าที่ส่งออกก็ประสบอุปสรรคในทำนองเดียวกัน

 (2) การตลาดและการแข่งขัน 

สภาวะการตลาดของสินค้าอุตสาหกรรมปรับตัวไปในทิศทางที่ใช้แรงงานคุณภาพสูงขึ้น เช่น
อีเล็คทรอนิคส์ สิ่งทอ และรองเท้า มีการปรับเปลี่ยนรูปแบบสินค้า
แต่ตลาดของสินค้าดังกล่าวไม่มีการขยายตัว อีกทั้งภาวะการแข่งขันมีความรุนแรงมากขึ้นทุกวัน
อันเป็นเหตุกดดันให้ราคาขายของสินค้าต่อหน่วยลดต่ำลง
บริษัทต้องปรับตัวให้ไปในทิศทางเดียวกับสภาพตลาด
เพื่อรักษาสัดส่วนของส่วนแบ่งตลาดของบริษัทให้คงอยู่
และปรับกลยุทธ์ทางการตลาดให้เหมาะสมกับเหตุการณ์ที่เกิดขึ้นในขณะนั้น ๆ

 (3) อัตราแลกเปลี่ยนเงินตราต่างประเทศ

ในรอบปี 2545 เทียบกับปี 2544 สกุลเงินบาทแข็งค่าขึ้น
การที่บริษัทมีรายได้จากสินค้าส่งออกในสัดส่วนมากพอสมควร
ทำให้รายได้จากเงินตราสกุลต่างประเทศขายเป็นจำนวนเงินบาทได้น้อยลง
ซึ่งมีส่วนทำให้กำไรขั้นต้นลดลง อย่างไรก็ตาม บริษัทมีนโยบายลดความเสี่ยงเกี่ยวกับเรื่องนี้
โดยมีการซื้อขายเงินตราต่างประเทศล่วงหน้า
บริหารเงินตราต่างประเทศที่ได้จากการขายสินค้าและจากการซื้อวัตถุดิบส่วนที่นำเข้าให้เกิดผลต่างระหว่างอัตราแลกเปลี่ยนให้น้อยที่สุด
และปรับกลยุทธ์ เพื่อรองรับสถานการณ์ในขณะหนึ่งๆ ให้เหมาะสมและดีที่สุดสำหรับกิจการ

(4) การเพิ่ม/ลดสินค้าและบริการ

บริษัทมีการพัฒนาผลิตภัณฑ์
และพัฒนาปรับปรุงคุณภาพของสินค้าให้ทันสมัยตรงตามความต้องการของลูกค้า
ให้บริการและส่งมอบสินค้าให้ทันภายในเวลาที่กำหนด โดยมีการนำ
เทคโนโลยี่ใหม่มาปรับใช้สำหรับบางกลุ่มผลิตภัณฑ์
สิ่งเหล่านี้ล้วนเป็นปัจจัยที่ทำให้บริษัทสามารถแข่งขันได้ระดับหนึ่งในอุตสาหกรรม
และพยายามรักษาสัดส่วนของส่วนแบ่งตลาดให้คงอยู่
เพื่อปรับทิศทางให้ทันต่อธุรกิจที่ก้าวไปอย่างต่อเนื่อง

  2.2 ผลการดำเนินงานที่ผ่านมาของกลุ่มธุรกิจ

  (1) รายได้จากการขายหรือบริการ

บริษัทมีรายได้จากการขายในปี 2545 เท่ากับ 17,118.9 ล้านบาท เมื่อเทียบกับปี 2544 ลดลง
616.28 ล้านบาท หรือ 3.47 % ซึ่งมีสาเหตุหลักมาจาก รายได้จากการขายกลุ่มสิ่งทอ
และรองเท้า และกลุ่มคอมพิวเตอร์ และชิ้นส่วนอิเล็คทรอนิคส์
ทั้งนี้เป็นผลมาจากอุปสงค์ของกลุ่มอุตสาหกรรมนี้ไม่มีการขยายตัว โดยเฉพาะในตลาดต่างประเทศ
ประกอบกับราคาตลาดของสินค้ามีแนวโน้มลดลง
และอัตราแลกเปลี่ยนสกุลเงินบาทเทียบกับสกุลเงินตราต่างประเทศมีค่าแข็งขึ้น
จึงทำให้รายได้จากการขายในส่วนนี้ลดลง แต่ในกลุ่มธุรกิจอื่น รายได้จากการขายไม่ได้ลดลง

  (2) รายได้อื่น

บริษัทมีรายได้อื่นที่ไม่ใช่รายได้จากการขายในปี 2545 เทียบกับปีที่ผ่านมา เพิ่มขึ้น 239.63
ล้านบาท หรือ 44.64 % ทั้งนี้แบ่งเป็นสาเหตุจากดอกเบี้ยรับลดลง 4.4 ล้านบาท
เพราะอัตราดอกเบี้ยเงินฝากของสถาบันการเงินได้มีการปรับลดอัตราดอกเบี้ย
เงินปันผลรับลดลงเล็กน้อย 1.82 ล้านบาท และรายได้อื่นๆ ที่ไม่ใช่ธุรกิจหลักของบริษัทลดลง
14.15 ล้านบาท และนอกจากนี้มีสาเหตุจากรายการ
การรับรู้ส่วนแบ่งกำไรจากเงินลงทุนตามวิธีส่วนได้เสียปีนี้เทียบกับปีที่แล้วเพิ่มขึ้น 259.87 ล้านบาท
เนื่องจากในปี 2544
บริษัทมีการรับรู้รายการขาดทุนจากการขายเงินลงทุนในบริษัทจดทะเบียนที่เกิดขึ้นในไตรมาสที่ 2
ของปี 2544 ของบริษัทร่วม จำนวน 227 ล้านบาท ซึ่งได้เคยเปิดเผยข้อมูลดังกล่าวไว้แล้ว
แต่ในปีนี้ไม่มีรายการทำนองเดียวกันนี้ จึงเปรียบเสมือนหนึ่งว่ามีผลต่างด้วยจำนวนใกล้เคียงกันนั้น

(3) ต้นทุนและค่าใช้จ่ายในการขายและบริหาร

ในปี 2545 เทียบกับปี 2544 ต้นทุนขายของบริษัทลดลง 351.93 ล้านบาท หรือ 2.32 %
สาเหตุมาจากยอดขายรวมลดลงตามข้อมูลข้อ 2.2 (1) ข้างต้น
แต่บริษัทมีค่าใช้จ่ายประจำที่ไม่ได้ผันแปรตามยอดขายที่ลดลง
ต้นทุนขายจึงไม่ได้ลดลงเท่ากับสัดส่วนของยอดขายที่ลดลง ซึ่งทั้งนี้บริษัท
ได้ควบคุมต้นทุนอย่างมีประสิทธิภาพและเหมาะสมแล้ว เพื่อรักษาคุณภาพของสินค้า
และต้องมีการพัฒนาผลิตภัณฑ์ด้วย แต่จะเห็นได้จากค่าใช้จ่ายในการขายและบริหารได้ลดลง 12.95
ล้านบาท หรือ 0.83 % ซึ่งบริษัทได้พยายามลดค่าใช้จ่ายในส่วนที่สามารถกระทำได้แล้ว

(4) กำไร

ในปี 2545
บริษัทมีผลการดำเนินงานในเรื่องอัตรากำไรขั้นต้นเทียบกับรายได้จากการขายและรายได้รวม
เท่ากับ 13.47 % และ 12.88 % ซึ่งต่ำกว่าปีที่แล้วเล็กน้อยที่มีจำนวน 14.49 % และ 14.06 %
เนื่องจากต้นทุนขายมิได้ลดลงเท่ากับสัดส่วนของยอดขายที่ลดลง
ซึ่งมีสาเหตุหลักจากภาวะการแข่งขันรุนแรง ราคาขายต่อหน่วยลดต่ำลง
อัตราแลกเปลี่ยนสกุลเงินบาทเทียบกับปีที่ผ่านมามีค่าแข็งขึ้น
ในส่วนของอัตราส่วนกระแสเงินสดจากการดำเนินงานเทียบกับกำไรสุทธิและกำไรจากการดำเนินงานของปี
2545 มีจำนวน 165.92 % และ 113.61 % เทียบกับปี 2544 ซึ่งมีจำนวน 179.94 % และ
103.66 % ซึ่งมีผลไปในทิศทางเดียวกัน คือ บริษัทมีรายการตัดค่าเสื่อมราคาและรายจ่ายตัดบัญชี
หักจากบัญชีกำไรขาดทุน เป็นจำนวน 620.44 ล้านบาท ในปี 2545 และ 572.44 ล้านบาทในปี
2544 ซึ่งบริษัทไม่มีกระแสเงินสดจ่ายจริงออกไปในปีดังกล่าว
กระแสเงินสดจากการดำเนินงานจึงสูงกว่ากำไรสุทธิและกำไรจากการดำเนินงานข้างต้นด้วยจำนวนที่ใกล้เคียงกัน

กำไรสุทธิของปี 2545 มีจำนวน 963.31 ล้านบาท ใกล้เคียงกับปี 2544 ที่มีจำนวน 959.30
ล้านบาท ซึ่งมีสาเหตุจากปัจจัยหลายประการตามที่กล่าวไว้ในข้อ 2.1 แล้ว

( 5 ) อัตราผลตอบแทนต่อผู้ถือหุ้น

ในปี 2545 บริษัทมีกำไรสุทธิตามวิธีส่วนได้เสียทางบัญชี
ซึ่งเป็นไปตามมาตรฐานบัญชีที่กำหนดให้รับรู้ส่วนแบ่งผลกำไรจากบริษัทย่อยและบริษัทร่วมแล้ว
กำไรสุทธิมีจำนวน 963.31 ล้านบาท กำไรสุทธิต่อหุ้น 3.31 บาท
บริษัทคาดว่าจะจ่ายเงินปันผลให้ผู้ถือหุ้นจำนวน 1.25 บาทต่อหุ้น
อัตราการจ่ายเงินปันผลเทียบเท่ากับ 37.76 % ของกำไรสุทธิตามวิธีส่วนได้เสียและเท่ากับ 53.19
% ของกำไรสุทธิตามวิธีราคาทุน

นโยบายในการจ่ายเงินปันผลของบริษัท ไม่ได้กำหนดเป็นสัดส่วนที่แน่นอนเทียบกับกำไรสุทธิ
แต่มีนโยบายให้ผู้ถือหุ้นได้รับผลตอบแทนในอัตราที่เหมาะสมกับการลงทุนอย่างสม่ำเสมอ
โดยคำนวณจากกำไรตามวิธีต้นทุนจริง ซึ่งเป็นผลการดำเนินงานจากกระแสเงินสดจริงที่บริษัทได้รับ

ประวัติการจ่ายเงินปันผลของบริษัท เทียบกับกำไรสุทธิต่อหุ้น ตามวิธีส่วนได้เสียปรากฎดังนี้

คือ ปี อัตราการจ่ายเงินปันผลต่อหุ้น กำไรสุทธิต่อหุ้น (วิธีส่วนได้เสีย)

2544 1.25 3.72

2543 1.25 3.89

2542 1.25 4.20

2541 1.20 9.09 (จากการปรับปรุงอัตราแลกเปลี่ยน)

  2540 1.00 (1.39) (จากการปรับปรุงอัตราแลกเปลี่ยน)

3. ฐานะการเงิน

การเปลี่ยนแปลงฐานะการเงินของบริษัทสามารถสรุปได้ดังนี้

3.1 สินทรัพย์ ณ 31 ธันวาคม 2545 บริษัทมีสินทรัพย์รวมเป็นจำนวนเงิน 18,398 ล้านบาท
เพิ่มขึ้น 4.53 % เมื่อเทียบกับสิ้นปี 2544 ซึ่งมีจำนวน 17,600 ล้านบาท

  (1) ส่วนประกอบของสินทรัพย์ ณ สิ้นปี 2545 ที่สำคัญคือ สินทรัพย์หมุนเวียน 34.51 %

เงินลงทุน 41.45 % ที่ดิน อาคารและอุปกรณ์สุทธิ 19.10 % และสินทรัพย์อื่นๆ 4.93 %
ทั้งนี้ถ้าเปรียบเทียบสัดส่วนตัวเลของค์ประกอบของสินทรัพย์ ณ สิ้นปี 2544
ปรากฏว่าสินทรัพย์หมุนเวียนมีองค์ประกอบลดลง 3.1 %
ทั้งนี้เนื่องจากจำนวนเงินให้กู้ยืมระยะสั้นแก่กิจการที่เกี่ยวข้องกันลดลง 2.16 %
เพราะบริษัทที่เกี่ยวข้องกันมีสภาพคล่องมากขึ้น สามารถคืนเงินกู้ยืมระยะสั้นได้
ในส่วนของสินค้าคงเหลือสิ้นปี 2545 เมื่อเทียบกับสิ้นปี 2544
มีองค์ประกอบอัตราของสินทรัพย์ลดลงเล็กน้อย คือลดลง 0.7 %
อีกทั้งรายการภาษีซื้อรอรับคืนจากกรมสรรพากร มีองค์ประกอบลดลง 0.22 %
นอกจากนี้ในรายการเงินลงทุนของบริษัทสิ้นปี 2545 มีจำนวนเพิ่มขึ้นเมื่อเทียบกับปี 2544
คือมีองค์ประกอบอัตราส่วนเพิ่มขึ้น 3.11 % หรือเพิ่มขึ้นจำนวน 954.43 ล้านบาท
ทั้งนี้มีสาเหตุจากการรับรู้ส่วนแบ่งกำไรตามวิธีบัญชีส่วนได้เสียของบริษัทร่วมเป็นหลัก
ซึ่งมีรายละเอียดปรากฎตามหมายเหตุประกอบงบการเงินข้อ 9
ซึ่งส่วนใหญ่เป็นผลมาจากธุรกิจร่วมทุนในประเทศจีน ในส่วนของ ที่ดิน อาคาร และอุปกรณ์
ไม่มีความแตกต่างอย่างมีนัยสำคัญ
ซึ่งสามารถดูรายละเอียดประกอบได้ตามหมายเหตุประกอบงบการเงิน ข้อ 13

  (2) คุณภาพของสินทรัพย์

ณ 31 ธันวาคม 2545
ยอดคงเหลือของลูกหนี้การค้าส่วนใหญ่ของบริษัทและบริษัทย่อยยังไม่เกินกำหนดเวลาชำระหนี้
อย่างไรก็ตาม
บริษัทและบริษัทย่อยได้ทำการประเมินมูลค่าสุทธิที่คาดว่าจะได้รับชำระจากลูกหนี้การค้าที่ค้างชำระเกินกว่า
1 ปี ซึ่งมีจำนวนประมาณ 54.7 ล้านบาท
และได้บันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวนเงิน
49.4 ล้านบาท ซึ่งเทียบเป็นสัดส่วน 1.59 % ของลูกหนี้รวม บริษัทฯ
เชื่อว่าค่าเผื่อหนี้สงสัยจะสูญดังกล่าวมีจำนวนเพียงพอในสถานการณ์ปัจจุบัน
ในส่วนของเงินให้กู้ยืมระยะสั้นแก่กิจการที่เกี่ยวข้องกันนั้น สิ้นปี 2545 เทียบกับสิ้นปี 2544
มีจำนวนลดลง 356.19 ล้านบาท เนื่องจากบริษัทๆ ได้รับชำระคืนจากผู้กู้ และบริษัทฯ
เชื่อว่ายอดคงเหลือทั้งจำนวน กิจการที่เกี่ยวข้องที่เป็นผู้กู้มีความสามารถในการชำระคืนได้ทั้งจำนวน
และมีการคิดดอกเบี้ย โดยอิงอัตราดอกเบี้ยเงินกู้ของธนาคารพาณิชย์ขนาดใหญ่แห่งหนึ่ง
ทั้งนี้เงินให้กู้ส่วนนี้
บริษัทที่เกี่ยวข้องนำไปใช้เป็นเงินทุนหมุนเวียนและธุรกรรมที่เกี่ยวข้องในการประกอบกิจการ
ในส่วนของสินค้าคงเหลือ ที่มีการลดลงเล็กน้อยอย่างไม่มีนัยสำคัญนั้น บริษัทฯ
ได้มีการคำนวณหักสินค้าเสื่อมสภาพ และล้าสมัยออกแล้ว

ในกรณีเงินลงทุนได้แสดงจำนวนที่รับรู้การขาดทุนจากค่าเผื่อการลดราคาของหลักทรัพย์ไว้แล้วตามข้อมูลที่ปรากฎในหมายเหตุประกอบงบการเงินข้อ
8 ข้อ 9 และข้อ 10 และบริษัทฯ
มีความเห็นว่าการตั้งสำรองดังกล่าวมีความเพียงพอและเหมาะสมแล้ว

2.  สภาพคล่อง

(1) สำหรับปีสิ้นสุดวันที่ 31 ธันวาคม 2545 บริษัทฯ มีกระแสเงินสดจากกิจกรรมดำเนินงาน
1,598 ล้านบาท มีกระแสเงินสดสุทธิจากกิจกรรมลงทุน 165 ล้านบาท
และใช้ไปในกิจกรรมจัดหาเงิน 1,531 ล้านบาท การที่กระแสเงินสดได้จากกิจกรรมดำเนินงาน
1,598 ล้านบาท ซึ่งได้น้อยกว่าปีที่แล้ว 128 ล้านบาท หรือ 7.41 %
สาเหตุหลักเนื่องจากค่าใช้จ่ายค้างจ่ายในปีนี้มีจำนวนลดลงมากกว่าปีที่แล้วประมาณ 149 ล้านบาท
ส่วนความแตกต่างระหว่างกระแสเงินสดจากการดำเนินงานเทียบกับกำไรสุทธิซึ่งมีจำนวนเงิน 963
ล้านบาท หรือคิดเป็น 165.92 % นั้นได้กล่าวไว้แล้ว ตามข้อ 2.2 (4) เรื่องกำไร

ในส่วนของกิจกรรมลงทุน บริษัทให้กู้ยืมเงินระยะสั้นแก่กิจการที่เกี่ยวข้องกันลดลงจำนวน 356
ล้านบาท เนื่องจากกิจการที่เกี่ยวข้องมีสภาพคล่องมากขึ้นจึงมีความต้องการกู้จาก บริษัทฯ
เพื่อใช้เป็นเงินทุนหมุนเวียนเกี่ยวกับการดำเนินกิจการลดน้อยลง บริษัทฯ
มีการลงทุนเพิ่มขึ้นเล็กน้อยคือ 20 ล้านบาทในอุตสาหกรรมรองเท้า
เพื่อผลิตวัตถุดิบทดแทนการนำเข้าจากต่างประเทศ นอกจากนี้บริษัทฯ มีการลงทุนในที่ดิน อาคาร
และอุปกรณ์ เพิ่มขึ้นในหมวดธุรกิจพลาสติก ยาง และโลหะ ธุรกิจรองเท้า คอมพิวเตอร์
และธุรกิจพลังงานคิดเป็น 13 % ของกระแสเงินสดจากการดำเนินงาน
ในรูปของผลตอบแทนจากการลงทุน บริษัทฯ ได้รับเงินปันผลถัวเฉลี่ยอัตรา 7.75 %
ของเงินลงทุนตามวิธีราคาทุน

นอกจากนี้ในกิจกรรมจัดหาเงิน บริษัทได้จ่ายชำระคืนเงินกู้ระยะสั้นจำนวน 17 ล้านบาท
และจ่ายคืนเงินกู้ระยะยาวทั้งสิ้น 1,110 ล้านบาท และจ่ายเงินปันผลให้ผู้ถือหุ้นจำนวน 461
ล้านบาท

ดังนั้น บริษัทฯ มีเงินสดและรายการเทียบเท่าเงินสดสำหรับรอบปีสิ้นสุด ณ วันที่ 31 ธันวาคม 2545
เพิ่มขึ้นสุทธิ 232.5 ล้านบาท รวมกับเงินสดและรายการเทียบเท่าเงินสดยกมาต้นงวด 902.5
ล้านบาท จึงมีเงินสดและรายการเทียบเท่าเงินสด ณ วันสิ้นปี 2545 เท่ากับ 1,135 ล้านบาท

(2) เมื่อเทียบอัตราส่วนสภาพคล่องที่สำคัญ ณ สิ้นปี 2545
บริษัทมีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 1.76 เท่า
อัตราส่วนสินทรัพย์สภาพคล่องต่อหนี้สินหมุนเวียนเท่ากับ 1.32 เท่า ซึ่งดีกว่าปีที่ผ่านมาเล็กน้อยคือ
1.71 เท่า และ 1.22 เท่า ตามลำดับ
จะเห็นได้ว่าบริษัทมีความสามารถที่จะเปลี่ยนสินทรัพย์สภาพคล่องเป็นเงินสดและสามารถชำระหนี้สินหมุนเวียนได้ทั้งหมด
และยังมีส่วนเกินเหลืออยู่อีก 0.32 เท่า จึงกล่าวได้ว่าสภาพคล่องของบริษัทมีสูงมาก

  (3) เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

ในรอบปี 2545 บริษัทได้ชำระหนี้สินระยะยาวที่ครบกำหนดชำระคืนในปี 2546 ไปแล้วจำนวน 500
ล้านบาท จึงไม่มีส่วนของเงินกู้ยืมระยะยาวที่ถึงกำหนดชำระคืนภายในหนึ่งปี
ส่วนของเงินกู้ยืมระยะสั้น 205 ล้านบาท เจ้าหนี้ตามสัญญาเช่าทางการเงิน 51 ล้านบาท
หรือค่าใช้จ่ายค้างจ่าย 579 ล้านบาท หนี้สินหมุนเวียนอื่น 197 ล้านบาท
ตลอดจนเงินรับฝากของบริษัทที่เกี่ยวข้องกันจำนวน 71 ล้านบาทนั้น รวมมูลค่า 1,103 ล้านบาท
เมื่อเปรียบเทียบกับด้านสินทรัพย์สภาพคล่อง รายการเงินสด และรายการเทียบเท่าเงินสด
และเงินฝากสถาบันการเงิน มีจำนวนรวม 1,135 ล้านบาท
ซึ่งมีครอบคลุมจำนวนเงินของหนี้สินระยะสั้นทั้งหมด และอีกประการหนึ่ง ในส่วนของเจ้าหนี้ทรัสต์
รีซีท (T/R) บริษัทมีลูกหนี้ L/C ที่จะรับชำระได้ตามกำหนด นำไปจ่ายชำระเจ้าหนี้ T/R ได้อยู่แล้ว
ดังนั้นเมื่อคำนึงถึงมูลค่าและระยะเวลาของการได้มาและการใช้จ่ายไปของกระแสเงินทุนระยะสั้นนั้นมีความสอดคล้องกัน

3.3 รายจ่ายลงทุน

(1) ที่ผ่านมา บริษัทและบริษัทย่อยมีรายจ่ายลงทุนประเภทเงินลงทุนเป็นส่วนใหญ่
และมีสัดส่วนเล็กน้อยในการซื้อเครื่องจักรอุปกรณ์เพิ่ม ในกรณีนี้เป็นกลุ่มอุตสาหกรรมรองเท้า
พลาสติก ยาง และโลหะ กลุ่มคอมพิวเตอร์ อิเลคทรอนิคส์ และพลังงาน
ซึ่งมีวัตถุประสงค์เพื่อปรับกระบวนการผลิตให้สอดคล้องกับความต้องการของตลาด
และเทคโนโลยีที่เปลี่ยนแปลงไป ตลอดจนให้มีความสามารถแข่งขันกับคู่แข่งได้
หรือมีความจำเป็นในการเพิ่มประสิทธิภาพในระบบงานของบริษัท
ส่วนในเรื่องเกี่ยวกับผลตอบแทนจากการลงทุนนั้น
จะเห็นได้จากเงินลงทุนที่กลุ่มบริษัทได้ลงทุนในบริษัทร่วมในประเทศไทย
และบริษัทร่วมทุนในประเทศจีน กลุ่มพลังงาน หรือโครงการผลิตกระแสไฟฟ้าในประเทศจีน
ซึ่งในกลุ่มหลังเป็นรายจ่ายลงทุนส่วนใหญ่ของบริษัท จำนวนเงินประมาณ 3,900 ล้านบาท
ในระยะเวลา 3 ปีที่ผ่านมา บริษัทในกลุ่มได้รับผลตอบแทนประมาณปีละ 6 ล้านเหรียญสหรัฐ
หรือสัดส่วนผลตอบแทนจากเงินลงทุนประมาณ ร้อยละ 6 – 7 ต่อปี
ซึ่งเดิมเริ่มโครงการบริษัทเคยคาดหวังไว้ประมาณร้อยละ 10 – 12 ต่อปี สาเหตุของความแตกต่าง
เนื่องจากบางโครงการยังขาดทุนอยู่ จึงยังจ่ายเงินปันผลไม่ได้
แต่ส่วนใหญ่มีผลการดำเนินงานมีกำไร แต่ราคาวัตถุดิบมีแนวโน้มสูงขึ้นเรื่อยๆ
และราคาขายต่อหน่วยลดต่ำลงจึงทำให้กำไรลดลง

(2) แผนรายจ่ายลงทุน

บริษัทย่อยของบริษัทมีแผนรายจ่ายลงทุนเพิ่มในประเทศจีน เป็นจำนวนเงิน 25 ล้าน RMB
โดยเทียบเท่าสกุล US$ ณ วันโอนชำระเงินซึ่งเป็นสัดส่วน 25 % ของโครงการ
โดยมีวัตถุประสงค์เพิ่มธุรกิจร่วมลงทุนในกลุ่มธุรกิจพลังงานในประเทศจีน
ซึ่งเป็นเขตพื้นที่ที่มีศักยภาพในการขยายตัวทางธุรกิจการค้าของมณฑลเจ้อเจียง
บริษัทคาดว่าจะจ่ายเงินลงทุนในปี 2546
ซึ่งจะได้ผลตอบแทนในรูปของเงินปันผลในระยะเวลาภายหลังจากที่โครงการนี้สร้างเสร็จและมีการดำเนินงานแล้ว

3.4 แหล่งที่มาของเงินทุน

(1) ส่วนของผู้ถือหุ้นของบริษัท ณ วันที่ 31 ธันวาคม 2545 มีจำนวนรวม 12,977.14 ล้านบาท
ประกอบด้วย เงินทุนจดทะเบียนและชำระแล้ว 3,000 ล้านบาท มีส่วนเกินมูลค่าหุ้น 2,599
ล้านบาท หักด้วยหุ้นของบริษัทที่ถือโดยบริษัทย่อย 217.57 ล้านบาท มีเงินสำรองตามกฎหมาย
731.75 ล้านบาท เพิ่มขึ้นจากปีที่แล้ว 142.31 ล้านบาท เนื่องจากโอนกำไรสุทธิปี 2544 ร้อยละ
10 เข้าในส่วนนี้ก่อนจ่ายเงินปันผลให้ผู้ถือหุ้น มีเงินสำรองอื่น 64.69 ล้านบาท เพิ่มขึ้น 11.34
ล้านบาท มีกำไรสะสมที่ยังไม่ได้จัดสรร 4,820.19 ล้านบาท
นอกจากนี้มีส่วนปรับปรุงจากการแปลงค่างบการเงินที่เป็นเงินตราต่างประเทศ
และกำไรที่ยังไม่เกิดขึ้นจริง
จากการเปลี่ยนแปลงของมูลค่าเงินลงทุนในหลักทรัพย์เผื่อขายรวมจำนวน 1,979.09 ล้านบาท
เพิ่มขึ้นจากปีที่ผ่านมา 904.53 ล้านบาท เนื่องจากได้ปฏิบัติตามมาตรฐานการบัญชีที่กำหนด
ซึ่งในส่วนนี้ ไม่กระทบต่อกระแสเงินสดจากการดำเนินงานแต่อย่างใด
ส่วนของผู้ถือหุ้นที่เพิ่มขึ้นจากปีที่ผ่านมา ในส่วนที่กระทบต่อกระแสเงินสด
คือส่วนของกำไรสะสมซึ่งแบ่งเป็นส่วนที่จัดสรรเป็นเงินสำรองตามกฎหมาย และสำรองอื่น รวมเพิ่ม
153.65 ล้านบาท ตามที่กล่าวข้างต้น
และกำไรสะสมส่วนที่คงเหลือหลังจากจัดสรรจ่ายเงินปันผลให้กับผู้ถือหุ้นในอัตราที่เหมาะสมแล้ว
เพิ่มขึ้นจำนวน 445.89 ล้านบาท ซึ่งเป็นส่วนที่ได้จากกำไรจากการดำเนินกิจการ
รวมส่วนของผู้ถือหุ้นที่เพิ่มขึ้นซึ่งคำนึงถึงเฉพาะส่วนที่กระทบกระแสเงินสดในรอบปี 2545 จึงเท่ากับ
599.54 ล้านบาท

(2) ความเหมาะสมของโครงสร้างเงินทุน

จากข้อมูลข้างต้นบริษัทมีเงินในส่วนของผู้ถือหุ้นรวม 12,977.14 ล้านบาท ตามรายละเอียดใน 3.4
(1) มีหนี้สินรวม 4,220.24 ล้านบาท อัตราส่วนหนี้สินต่อส่วนของผู้ถือหุ้นเท่ากับ 0.30:1 เท่า
และอัตราส่วนความสามารถในการชำระดอกเบี้ยเท่ากับ 22.70 เท่าของดอกเบี้ยจ่าย
ซึ่งถ้าเทียบกับกิจการอื่นในอุตสาหกรรม
อัตราส่วนของหนี้สินต่อส่วนของผู้ถือหุ้นโดยทั่วไปจะอยู่ประมาณ 1.5 ถึง 2 เท่า
และอัตราส่วนความสามารถในการชำระดอกเบี้ยกำหนดทั่วไปเพียง 2 – 3 เท่า
เมื่อเปรียบเทียบดังนี้แล้ว จะเห็นได้ว่าบริษัทมีความสามารถในการจ่ายชำระหนี้
และดอกเบี้ยได้อย่างเพียงพอ อีกประการหนึ่ง ถ้าเปรียบเทียบส่วนของทุนจดทะเบียน
และส่วนเกินมูลค่าหุ้นหักหุ้นของบริษัทฯ ที่ถือโดยบริษัทย่อยแล้ว มีจำนวนเงินรวม 5,381.43
ล้านบาท กับส่วนของผู้ถือหุ้นรวมโดยไม่คำนึงถึงรายการปรับมูลค่าที่ไม่กระทบกระแสเงินสด
หรือตามมาตรฐานการบัญชีแล้วมีจำนวนรวม 10,998.06 ล้านบาท
ซึ่งแสดงว่าบริษัทมีโครงสร้างเงินทุนที่แข็งแกร่งและเหมาะสม มาก

(3) หนี้สิน

บริษัทมีหนี้สินระยะสั้นกับบุคคลภายนอก จำนวน 2,530 ล้านบาท และหนี้สินระยะยาว จำนวน
616.16 ล้านบาท ซึ่งครบกำหนดชำระในปี 2547
โดยมีอัตราดอกเบี้ยอิงกับอัตราดอกเบี้ยเงินกู้ยืมขั้นต่ำ บริษัทไม่มีหลักประกันต่อภาระหนี้สินดังกล่าว
สัญญากู้ยืมเงินระยะยาวได้ระบุข้อปฏิบัติและข้อจำกัดบางประการ เช่น
การดำรงอัตราส่วนหนี้สินรวมต่อส่วนของผู้ถือหุ้น ข้อจำกัดในการจำหน่าย จ่าย โอน
หรือก่อภาระผูกพันในที่ดินและสิ่งปลูกสร้างบางส่วนของบริษัทฯ ด้านความเสี่ยงจากสกุลเงินที่กู้นั้น
เนื่องจากเงินกู้ยืมดังกล่าวเป็นสกุลเงินบาท
จึงไม่มีความเสี่ยงด้านการเปลี่ยนแปลงของอัตราแลกเปลี่ยน

3.5 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ณ วันที่ 31 ธันวาคม 2545 บริษัท ยูเนี่ยนเอ็นเนอร์ยี่ จำกัด ซึ่งเป็นบริษัทย่อยมีการลงทุนในบริษัท
ยูเนี่ยนเพาเวอร์ดีเวลลอปเม้นท์ จำกัด ในรูปของเงินลงทุน
เงินให้กู้ยืมและเงินทดรองจ่ายเป็นจำนวนเงินรวม 1,053 ล้านบาท
ซึ่งภายในเงินจำนวนนี้ได้รวมรายการการตกลงขายเงินลงทุนบางส่วน ให้กับบริษัทต่างประเทศ
โดยสัญญาซื้อขายมีเงื่อนไขว่าการซื้อขายและการชำระเงินจะสมบูรณ์ต่อเมื่อเหตุการณ์ที่กำหนดไว้ในสัญญาเกิดขึ้นแล้ว
แต่เนื่องจากโครงการนี้ได้มีการเลื่อนกำหนดการจากเดิมในปี 2540 มาจนถึงปัจจุบัน และปี 2545
มีการเลื่อนโครงการออกไปอีกคาดว่าถึงปี 2550
ซึ่งในขณะนี้ยังอยู่ระหว่างขั้นตอนการเจรจากับหน่วยงานที่เกี่ยวข้อง
และรอผลการพิจารณาที่แน่นอนจากทางรัฐบาล ซึ่งเป็นเหตุการณ์ที่อยู่นอกเหนือการควบคุมของบริษัท
ดังนั้นโอกาสที่บริษัทจะได้รับผลตอบแทนจากการลงทุน และการได้รับคืนเงินดังกล่าว
ขึ้นอยู่กับความสำเร็จในการดำเนินโครงการตามสัญญาผลิตกระแสไฟฟ้าและความสามารถของบริษัท
ยูเนี่ยนเพาเวอร์ดีเวลลอปเม้นท์ จำกัด
ในการหาแหล่งเงินกู้เพื่อพัฒนาโครงการให้สามารถดำเนินงานได้